KOMISIJOS SPRENDIMAS
2008 m. sausio 21 d.
nustatantis Bendrijos finansinę paramą išlaidoms, patirtoms 2003 m. Vokietijoje taikant skubias kovos paukščių gripo epizootija priemones, kompensuoti
(pranešta dokumentu Nr. C(2008) 144)
(Tik tekstas vokiečių kalba yra autentiškas)
(2008/67/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnį,
kadangi:
(1)
2003 m. Vokietijoje buvo aptikta paukščių gripo židinių. Ligos atsiradimas kėlė didelį pavojų Bendrijos gyvulių populiacijai.
(2)
Siekdama kuo skubiau užkirsti kelią ligos plitimui ir padėti ją likviduoti, Bendrija turi kompensuoti dalį minėtos valstybės narės reikalavimus atitinkančių išlaidų, patirtų taikant skubias kovos su liga priemones, laikantis Sprendime 90/424/EEB nustatytų reikalavimų.
(3)
2003 m. gruodžio 23 d. Komisijos sprendimu 2004/51/EB dėl Bendrijos finansinės pagalbos paukščių gripo epizootijos likvidavimui Vokietijoje 2003 m. (2) Vokietijai buvo suteikta Bendrijos finansinė parama išlaidoms, patirtoms 2003 m. taikant skubias kovos su minėta epizootija priemones, kompensuoti.
(4)
Pagal šį sprendimą buvo išmokėta pirmoji 135 000 EUR išmoka.
(5)
Remiantis šiuo sprendimu, likusi Bendrijos finansinės paramos dalis turi būti pagrįsta 2004 m. vasario 25 d. Vokietijos pateiktu prašymu, dokumentais, kuriuose nustatytos prašyme nurodytos sumos, ir Komisijos atliktų patikrinimų vietoje rezultatais. Finansinės paramos 2003 m. išlaidoms kompensuoti prašyme nurodyta 514 392,42 EUR suma, o Bendrijos finansinė parama negali viršyti 50 % reikalavimus atitinkančių išlaidų.
(6)
Atsižvelgiant į pirmiau minėtas aplinkybes, dabar turėtų būti nustatytas bendras Bendrijos finansinės paramos dydis išlaidoms, patirtoms likviduojant paukščių gripo epizootiją 2003 m. Vokietijoje, kompensuoti.
(7)
Remiantis Komisijos patikrinimų, atliktų pagal Bendrijos veterinarijos taisykles, rezultatais ir Bendrijos finansinės paramos skyrimo sąlygomis atitinkančia reikalavimus galima pripažinti ne visą patirtų išlaidų sumą.
(8)
2007 m. lapkričio 21 d. raštu Vokietija informuota apie Komisijos pastabas ir reikalavimus atitinkančių išlaidų apskaičiavimo metodą.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Pagal Sprendimą 2004/51/EB skiriama Bendrijos finansinės paramos išlaidoms, patirtoms likviduojant paukščių gripo epizootiją Vokietijoje 2003 m., kompensuoti bendra suma yra 239 196,53 EUR.
Kadangi pirmoji 135 000 EUR paramos dalis pagal Sprendimą 2004/51/EB jau išmokėta, nustatyta, kad likusi Bendrijos finansinės paramos dalis yra 104 196,53 EUR.
2 straipsnis
Šis sprendimas skirtas Vokietijos Federacinei Respublikai.
Priimta Briuselyje, 2008 m. sausio 21 d.